CELEX: 32021R0795
Language: hr
Date: 2021-05-17 00:00:00
Title: Provedbena uredba Komisije (EU) 2021/795 оd 17. svibnja 2021. o povlačenju odobrenja aktivne tvari alfa-cipermetrin u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Provedbene uredbe Komisije (EU) br. 540/2011 (Tekst značajan za EGP)

18.5.2021   
               
               
                  HR
               
               
                  Službeni list Europske unije
               
               
                  L 174/2
               
            
         PROVEDBENA UREDBA KOMISIJE (EU) 2021/795
         оd 17. svibnja 2021.
         o povlačenju odobrenja aktivne tvari alfa-cipermetrin u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Provedbene uredbe Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno drugu mogućnost iz njezina članka 21. stavka 3. te članak 78. stavak 2.,
         budući da:
         
                     (1)
                  
                  
                     Direktivom Komisije 2004/58/EZ (2) alfa-cipermetrin uvršten je u Prilog I. Direktivi Vijeća 91/414/EEZ (3) kao aktivna tvar. Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009.
                  
               
                     (2)
                  
                  
                     Provedbenom uredbom Komisije (EU) 2019/1690 (4) produljeno je odobrenje aktivne tvari alfa-cipermetrin kao kandidata za zamjenu. Stoga je ta aktivna tvar uvrštena u dio E Priloga Provedbenoj uredbi Komisije (EU) br. 540/2011 (5).
                  
               
                     (3)
                  
                  
                     Provedbenom uredbom 2019/1690 propisano je da podnositelj zahtjeva Komisiji, državama članicama i Agenciji do 30. listopada 2020. dostavi potvrdne informacije u pogledu toksikološkog profila određenih metabolita. Osim toga, zatražene su potvrdne informacije za još tri druge točke koje je trebalo dostaviti u rokovima utvrđenima u Prilogu I. Provedbenoj uredbi (EU) 2019/1690.
                  
               
                     (4)
                  
                  
                     U listopadu 2020. podnositelj zahtjeva obavijestio je Komisiju, državu članicu izvjestiteljicu i Agenciju da neće dostaviti potvrdne podatke ni za jednu od četiriju točaka za koje su zatražene potvrdne informacije.
                  
               
                     (5)
                  
                  
                     Stoga je primjereno povući odobrenje za tu aktivnu tvar.
                  
               
                     (6)
                  
                  
                     Prilog Provedbenoj uredbi (EU) br. 540/2011 trebalo bi stoga na odgovarajući način izmijeniti.
                  
               
                     (7)
                  
                  
                     Državama članicama trebalo bi omogućiti dovoljno vremena za povlačenje odobrenja za sredstva za zaštitu bilja koja sadržavaju alfa-cipermetrin.
                  
               
                     (8)
                  
                  
                     U slučaju sredstava za zaštitu bilja koja sadržavaju alfa-cipermetrin, ako države članice odobre razdoblje odgode u skladu s člankom 46. Uredbe (EZ) br. 1107/2009, to bi razdoblje trebalo isteći najkasnije 7. prosinca 2022.
                  
               
                     (9)
                  
                  
                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Povlačenje odobrenja
            Odobrenje aktivne tvari alfa-cipermetrin povlači se.
         
         
            Članak 2.
            Izmjene Provedbene uredbe (EU) br. 540/2011
            U dijelu E Priloga Provedbenoj uredbi (EU) br. 540/2011 briše se redak 12. za alfa-cipermetrin.
         
         
            Članak 3.
            Prijelazne mjere
            Države članice povlače odobrenja za sredstva za zaštitu bilja koja kao aktivnu tvar sadržavaju alfa-cipermetrin najkasnije do 7. prosinca 2021.
         
         
            Članak 4.
            Razdoblje odgode
            Razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća i istječu najkasnije 7. prosinca 2022.
         
         
            Članak 5.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 17. svibnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 309, 24.11.2009., str. 1.
         
         
            (2)  Direktiva Komisije 2004/58/EZ od 23. travnja 2004. o izmjeni Direktive Vijeća 91/414/EEZ radi uvrštavanja aktivnih tvari alfa-cipermetrin, benalaksil, bromoksinil, desmedifam, ioksinil i fenmedifam (SL L 120, 24.4.2004., str. 26.).
         
            (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).
         
            (4)  Provedbena uredba Komisije (EU) 2019/1690 оd 9. listopada 2019. o produljenju odobrenja aktivne tvari alfa-cipermetrin kao kandidata za zamjenu u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Priloga Provedbenoj uredbi Komisije (EU) br. 540/2011 (SL L 259, 10.10.2019., str. 2.).
         
            (5)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).